For få dage siden vendte den nordjyske racerkører hjem fra Barcelona, hvor han i en testkørsel gav 24 andre topkørere baghjul. Den flotte præstation ved testkørslen kom blot få uger efter, at Marco L. Sørensen blev nummer to ved formel 3 mesterskaberne i Tyskland. - Det kunne næste ikke gå bedre, siger han til TV2/NORD. Der er dog en ting, der kunne gå væsentlig bedre. Det er nemlig rigtig svært at finde en sponsor, og uden en ordentlig pose penge er det stort set umuligt at komme til at køre i motorsportens fineste selskab, nemlig Formel 1. - Han er så tæt på Formel 1, som han overhovedet kan komme, så er det selvfølgelig lidt svært, at vi ikke engang kan skaffe de to millioner, for at bringe ham det sidste stykke, siger faren, Ruben Sørensen til TV2/NORD. Manglen på sponsorer, og dermed manglen på penge, betyder, at mindre talentfulde kørere kan snuppe pladserne i Formel 1 foran den 21-årige nordjyde. - Det er da mega irriterende. Nu har jeg lavet den test, hvor jeg er hurtigst af alle, det er nogle af verdens bedste junior kørere, der er dernede i Barcelona. Alligevel kan det være dem, der tager sædet væk fra en, fordi de bare har nogle penge, og det er fandme til at begynde og græde over nogle gange, når man ser, at de så tager ens sæde, fordi de har ressourcerne til at gøre det, siger Marco L- Sørensen.

Referat:
Det kører bogstavelig talt rigtig godt for det nordjyske motorsportstalent Marco L. Sørensen. De gode resultater hober sig op, men til trods for det så er han en frustreret ung racerkører.